Forslag til Rådets afgørelse om brug af statistiske data til fastsættelse af fordelingsnøglen for kapitalindskud i Den Europæiske Centralbank (98/C 118/08) KOM(97) 725 endelig udg. - 98/0057(CNS)

(Forelagt af Kommissionen den 20. februar 1998)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 106, stk. 6, samt artikel 29.2 og 41 i statutten for Det Europæiske System af Centralbanker og Den Europæiske Centralbank, der er vedføjet som bilag til traktaten,

under henvisning til forslag fra Kommissionen,

under henvisning til udtalelse fra Europa-Parlamentet,

under henvisning til udtalelse fra Det Europæiske Monetære Institut, og

ud fra følgende betragtninger:

(1) Den Europæiske Centralbank (herefter benævnt ECB) oprettes, så snart dens direktion er udnævnt;

(2) ECB's startkapital, som bliver operationel, når ECB indleder sit virke, skal udgøre 5 mia. ECU;

(3) de nationale centralbanker er de eneste indskydere og ejere af ECB's kapital;

(4) fordelingsnøglen for indskud af kapital i ECB vil blive fastsat, når ECB er oprettet;

(5) de statistiske data, der skal bruges ved fastsættelsen af fordelingsnøglen, tilvejebringes af Kommissionen i overensstemmelse med de regler, der er vedtaget af Rådet;

(6) det er nødvendigt at definere, hvilke data der skal anvendes, og at fastlægge metoden til beregning af vægtningen af de nationale centralbanker i fordelingsnøglen;

(7) ved Rådets direktiv 89/130/EØF, Euratom af 13. februar 1989 om harmonisering af fastlæggelsen af bruttonationalindkomsten i markedspriser indføres der er procedure for medlemsstaternes fastlæggelse af data vedrørende bruttonationalindkomsten i markedspriser; medlemsstaterne bør træffe de nødvendige foranstaltninger med henblik på fremsendelse af disse data til Kommissionen -

TRUFFET FØLGENDE AFGØRELSE:

Artikel 1

De statistiske data, der skal bruges ved fastsættelsen af fordelingsnøglen for indskud af kapital i Den Europæiske Centralbank, tilvejebringes af Kommissionen i overensstemmelse med de regler, der er fastsat i nedenstående artikler.

Artikel 2

Befolkningstal samt bruttonationalprodukt i markedspriser (herefter benævnt BNP(mp)) fastsættes i henhold til Det Europæiske Nationalregnskabssystem (ENS) i den udgave, der anvendes ved gennemførelsen af direktiv 89/130/EØF, Euratom, BNP(mp) er defineret i artikel 2 i direktiv 89/130/EØF, Euratom.

Artikel 3

De statistiske data for befolkningstal vedrører 1996. Gennemsnittet af det samlede befolkningstal i årets løb anvendes i overensstemmelse med anbefalingen i ENS.

Artikel 4

De statistiske data for BNP(mp) vedrører hvert år fra 1991 til 1995. Data for BNP(mp) for de enkelte medlemsstater anføres i den nationale valuta i løbende priser.

Artikel 5

Kommissionen (Eurostat) indsamler data om befolkningstal hos medlemsstaterne.

Artikel 6

BNP(mp)-data for 1991 til 1995 er resultatet af anvendelsen af direktiv 89/130/EØF, Euratom.

Artikel 7

1. En medlemsstats andel af Fællesskabets befolkning er dens procentvise andel af medlemsstaternes samlede befolkning.

2. BNP(mp)-data for hvert enkelt år og hver enkelt medlemsstat udtrykt i national valuta omregnes til ECU. Ved denne omregning anvendes gennemsnittet af valutakurserne for alle årets arbejdsdage. Dagskursen er den valutakurs, der beregnes af Kommissionen og offentliggøres i C-udgaven af De Europæiske Fællesskabers Tidende.

3. En medlemsstats andel af Fællesskabets BNP(mp) er dens procentvise andel af medlemsstaternes samlede BNP(mp) over fem år.

Artikel 8

En national centralbanks vægt i fordelingsnøglen er det aritmetiske gennemsnit af den pågældende medlemsstats andele af Fællesskabets befolkning og BNP(mp).

Artikel 9

I de forskellige beregningsfaser anvendes tilstrækkelig mange decimaler til at sikre nøjagtigheden. De nationale centralbankers vægt i fordelingsnøglen angives med fire decimaler.

Artikel 10

Kommissionen giver inden oprettelsen af ECB Det Europæiske Monetære Institut meddelelse om de data, der er omhandlet i denne afgørelse.